គណបក្ស​​ប្រឆាំង​​សុំ​​ឲ្យ​​ព្រឹទ្ធ​សភា​​អន្តរាគមន៍​ការ​កាត់​ទោស​លោក​សម​រង្ស៊ី
មន្ត្រី​គណៈបក្ស​ប្រឆាំង​បាន​សុំ​អន្តរាគមន៍ពី​លោក​ជា ស៊ីម ក្រោយ​ពីតុលាការ​​បាន​កាត់​​ឲ្យ​លោក​សម រង្ស៊ី ជាប់​ពី​បទ​មួយ​បន្ថែម​ទៀត។
មន្ត្រីជាន់ខ្ពស់គណបក្សប្រឆាំងបានសរសេរលិខិតជាផ្លូវការជូនលោកជា ស៊ីម ប្រធានព្រឹទ្ធសភា ដើម្បីឲ្យជួយធ្វើអន្តរាគមន៍ឲ្យរដ្ឋាភិបាលដកពាក្យបណ្តឹងប្រឆាំងនឹងលោកសម រង្ស៊ី អំពីរឿងព្រំដែន។ ការស្នើសុំនេះបានធ្វើឡើងក្រោយពីតុលាការក្រុងភ្នំពេញ កាលពីថ្ងៃពុធ បានកាត់ទោសលោកសម រង្ស៊ី មួយករណីទៀតអំពីរឿងក្លែងឯកសារនិងផ្សព្វផ្សាយព័ត៌មានមិនពិត។ តុលាការគ្រោងនឹងប្រកាសសាលក្រមនៅថ្ងៃទី២៣ខាងមុខនេះ។ នៅថ្ងៃសុក្រនេះ លោកគង់ គាំ ប្រធានស្តីទីគណបក្សសម រង្ស៊ី បានសរសេរលិខិតជាផ្លូវការមួយជូនលោកជា ស៊ីម ប្រធានព្រឹទ្ធសភារបស់ប្រទេសកម្ពុជា ដើម្បីឲ្យលោកជួយធ្វើអន្តរាគមន៍ទៅរដ្ឋាភិបាលចំពោះករណីលោកសម រង្ស៊ី។ ការស្នើសុំនេះបានធ្វើឡើងរយៈពេលតែពីរថ្ងៃប៉ុណ្ណោះ ក្រោយពីតុលាការក្រុងភ្នំពេញបានបើកសវនាការជំនុំជម្រះប្រឆាំងលោកសម រង្ស៊ី ពាក់ព័ន្ធនឹងការក្លែងឯកសារសារធារណៈ និងផ្សព្វផ្សាយព័ត៌មានមិនពិត ទាក់ទងនឹងផែនទី ដែលលោកសម រង្ស៊ីបានដាក់បង្ហាញថា បង្គោលព្រំដែនលេខ១៨៥ លេខ១៨៦ និងលេខ១៨៧ បានបោះចូលទឹកដីប្រទេសកម្ពុជា។ តុលាការក្រុងភ្នំពេញគ្រោងនឹងប្រកាសសាលក្រមសម្រាប់ករណីថ្មីនេះ នៅថ្ងៃ២៣ ខែកញ្ញាខាងមុខនេះ។ នៅក្នុងលិខិតរបស់លោកដែលចម្លងជូនលោកហេង សំរិន ប្រធានរដ្ឋសភា និងលោកនាយករដ្ឋមន្រ្តីហ៊ុន សែននោះ លោកគង់ គាំបានសរសេរថា លោកសម រង្ស៊ី គ្មានកំហុសដូចការចោទប្រកាន់របស់តុលាការទេ។ លោកគង់ គាំបានមានប្រសាសន៍ប្រាប់ VOA សំឡេងសហរដ្ឋអាមេរិកថា លោកសូមឲ្យលោកជា ស៊ីម មេត្តាពិនិត្យ ធ្វើអន្តរាគមន៍ឲ្យរដ្ឋាភិបាលដកពាក្យបណ្តឹង និងជួយធ្វើអន្តរាគមន៍ឲ្យរដ្ឋសភាប្រគល់អភ័យឯកសិទ្ធិដល់លោកសម រង្ស៊ី ដើម្បីចូលរួមពង្រឹងលទ្ធិប្រជាធិបតេយ្យ និងពហុបក្សនៅកម្ពុជា។ «អត់ប៉ះពាល់ អត់ជ្រៀតជ្រែកដល់តុលាការទេ។ សុំឲ្យអ្នកប្តឹងដែលមិនមានមូលដ្ឋានត្រឹមត្រូវហ្នឹងដកពាក្យបណ្តឹងវិញទាំងអស់ទៅ ហើយរដ្ឋសភាផ្តល់អភ័យឯកសិទ្ធិជូនលោកប្រធានសម រង្ស៊ីវិញ»។ លោកជាម យៀប សមាជិករដ្ឋសភាខាងគណបក្សប្រជាជនកម្ពុជា បានមានប្រសាសន៍ថា ករណីរបស់លោកសម រង្ស៊ី គួរតែរង់ចាំលទ្ធផលប្រកាសសាលក្រមរបស់តុលាការសិន។ លោកបានមានប្រសាសន៍ថា ការយល់ព្រម ឬមិនយល់ព្រមគឺជាឆន្ទៈរបស់លោកជា ស៊ីម ប្រធានព្រឹទ្ធសភាតែប៉ុណ្ណោះ។ «បើយោងទៅតាមរដ្ឋធម្មនុញ្ញ និងច្បាប់ទាំងឡាយ ការសុំប្រគល់អភ័យឯកសិទ្ធិ ឬក៏លើកលែងទោសនោះ យើងធ្វើប៉ុណ្ណឹងគឺថាមិនអាចត្រឹមត្រូវតាមច្បាប់បានទេ»។ ចំណែកអ្នកស្រីពុង ឈីវកេក ប្រធានអង្គការសិទ្ធិមនុស្ស LICADHO បានមានប្រសាសន៍ថា អ្នកស្រីមិនចង់ឲ្យមានការប្តឹងផ្តល់គ្នាទេ។ អ្នកស្រីបានមានប្រសាសន៍ទៀតថា គ្រប់គណបក្សនយោបាយទាំងអស់ ក្រោយពីមានការបោះឆ្នោត គួរតែជជែកគ្នា ដើម្បីអភិវឌ្ឍប្រទេសកម្ពុជា។ «នេះគឺជារូបមន្តមួយដែលអាចជួយប្រទេសយើងអភិវឌ្ឍបានឆាប់ឡើង ព្រោះយើងសព្វថ្ងៃត្រូវការធនធានមនុស្ស។ ដូច្នេះ ខ្ញុំមិនចង់ឲ្យមានការប្តឹងផ្តល់អីទេ ព្រោះអីយើងទាំងអស់គ្នាជាខ្មែរ អាចធ្វើការជាមួយគ្នាបាន»។ លោកសម រង្ស៊ី មេដឹកនាំគណបក្សប្រឆាំង ដែលកំពុងស្នាក់នៅឯក្រៅប្រទេស ត្រូវបានតុលាការ ខេត្តស្វាយរៀងកាត់ទោសកម្បាំងមុខកាលពីចុងខែមករាឲ្យជាប់ពន្ធនាគាររយៈពេលពីរឆ្នាំ និងពិន័យជាប្រាក់ប្រមាណជាង៦០លានរៀល ជាមួយនិងប្រជាពលរដ្ឋចំនួនពីររូបផ្សេងទៀត។ ការកាត់ទោសនេះធ្វើឡើង ក្រោយពីតុលាការបានរកឃើញថា លោកសម រង្ស៊ី ជាប់ពាក់នឹងការដកតម្រុយបង្គោលព្រំដែនលេខ១៨៥ រវាងប្រទេសកម្ពុជា និងប្រទេសវៀតណាម និងញុះញង់ឲ្យមានការរើសអើងជាតិសាសន៍។ ប្រសិនណាបើតុលាការក្រុងភ្នំពេញរកឃើញទោសកំហុសមួយករណីថ្មីទៀតពីបទក្លែងឯកសារសាធារណៈ និងផ្សព្វផ្សាយព័ត៌មានមិនពិត នោះលោកសម រង្ស៊ីនឹងប្រឈមមុខជាប់ពន្ធនាគារយ៉ាងច្រើនបំផុតរយៈពេល១៨ឆ្នាំ៕